stanford-oval/wikipedia huggingface dataset:
ארני פלטשר
ראשית חייו

ארנסט לי פלטשר נולד בעיר מאונט סטרלינג שבצפון-מזרח קנטקי ב-12 בנובמבר 1952. הוא השלישי מבין ארבעת ילדיהם של הארולד פלטשר האב ורעייתו מרי. בבעלות משפחתו היה משק חקלאי וחנות כללית בסמוך לקהילה מינס. אביו הרולד עבד בנוסף עבור החברה "קולומביה גז". כאשר פלטשר היה בן שלושה שבועות, עותק אביו הרולד לעיר הנטינגטון שבוירג'יניה המערבית. שנתיים לאחר מכן, משפחת פלטשר שבה לקנטקי הפעם למחוז רוברטסון, שם התגוררה עד תחילת לימודיו של פלטשר בכיתה א'. המשפחה עברה דירה שוב במסגרת העיתוקים של הרולד ולבסוף התיישבה בלקסינגטון.
פלטשר למד בבית הספר התיכון לאפייט שבלקסינגטון, שם היה חבר במועדון הבטא הלאומי. במהלך השנה האחרונה בתיכון, הוא היה נגן סקסופון ידוע לשמצה בקנטקי ונבחר למלך נשף הסיום. לאחר שסיים את לימודיו התיכוניים ב-1970, הוא נרשם לאוניברסיטת קנטקי. הוא נשבע אמונים ונהיה לחבר באחוות דלתא תאו דלתא. אחרי השנה הראשונה שלו, הוא נישא למי שהייתה מושא אהבתו בתיכון, גלנה פוסטר. לבני הזוג נולדו שני ילדים, רייצ'ל ובן, וארבעה נכדים.
פלטשר שאף להיות אסטרונאוט והצטרף לתוכנית להכשרת קציני המילואים של חיל האוויר האמריקאי. ב-1974, הוא קיבל תואר ראשון בהנדסת מכונות, וסיים את לימודיו בהצטיינות. לאחר סיום לימודיו הגבוהים הצטרף באורח רשמי לחיל האוויר של ארצות הברית. לאחר שהוכשר כטייס באוקלהומה, הוא הוצב באלסקה, שם שירת כמפקד מטוס מקדונל דאגלס F-4 פנטום ומפקד כוח התראה של פיקוד הגנת האוויר והחלל של צפון אמריקה. במהלך המלחמה הקרה, תפקידיו כללו פיקוד על טייסות שיירטו מטוסים צבאיים של ברית המועצות. ב-1980, בעקבות קיצוצים בתקציב שצמצמו את ההיקף של שעות הטיסה שלו, דחה פלטשר הצעה לתפקיד קבוע בחיל האוויר. הוא עזב את חיל האוויר בדרגת קפטן, ועוטר באות הצטיינות חיל האוויר ובאות מובחר היחידה.
פלטשר נרשם מאוחר יותר לבית הספר לרפואה באוניברסיטת קנטקי, בתקווה שידע מקצועי ברפואה לצד רקע צבאי, יקנה לו מקום אזרחי במשימת חלל. ב-1984 הוא סיים את לימודיו בבית הספר לרפואה עם תואר דוקטור לרפואה, אך ראייתו המתדרדרת אילצה אותו לנטוש את חלומותיו להיות אסטרונאוט.
ב-1983, כנסיית הבפטיסטים הפרימטיביים של לקסינגטון הכשירה את פלטשר ככומר הדיוט. ב-1984 חנך לראשונה מרפאת משפחה בלקסינגטון. בצוותא עם עמיתו לכיתה לשעבר, ד"ר ג'יימס ד. ב. ג'ורג', הוא ייסד את ארגון רופאי המשפחה של דרום לקסינגטון ב-1987. במשך שנתיים הוא מילא את תפקיד המנכ"ל של הקרן "הרפואית סנט ג'וזף", ארגון האוסף מתנות פרטיות עבור המרכז הרפואי סנט ג'וזף באזור לקסינגטון. ב-1989, הכנסייה של פלטשר ביקשה ממנו להתנדב ככומר ללא תשלום, אבל עם השנים, הוא התחיל לחקור כמה מן הדוקטרינת של הכנסייה, ונטה להזדהות עם זרם האוונגליזם. כתוצאה מכך, הוא עזב את הזרם הבפטיסטי הפרימיטיבי ב-1994 והצטרף לכנסייה בפטיסטית אחרת.
מושל קנטקי

מיד עם כניסתו לתפקיד, שם פלטשר את פיתוח כלכלת קנטקי בראש מעייניו, וקנטקי דורג במקום הרביעי מבין כל מדינות ארצות הברית במספר המשרות שנוצרו במהלך כהונתו. אחת הפעולות הראשונות שלו כמושל הייתה לארגן מחדש את הרשות המבצעת, תוך הרחבת מזכירי המחלקות בממשלת קנטקי מתשעה לארבעה-עשר. הוא פיזר את ועדת מרוצי סוסים של קנטקי ובמקומה ייסד את רשות מרוצי סוסים של קנטקי במטרה לקדם ולהסדיר את תעשיית מרוצי הסוסים במדינתו. כדי לשפר את ניהול תוכנית המדיקייד בקנטקי, הוא ביטל את תוקפן חלק מדרישות התוכנית וחשף תוכנית להתמקדות בשיפורים במערכת הבריאות, בניהול תועלת ובטכנולוגיה. פלטשר גם השיק את קמפיין "הופכים את קנטקי לבריאה!", יוזמה לקידום אורח חיים בריא עבור תושבי קנטקי.
מושל קנטקי > מחלוקת התקציב ב-2004

במשך כל תקופת כהונתו של פלטשר, הסנאט של קנטקי נשלט בידי הרפובליקנים, בעוד הדמוקרטים שלטו בבית הנבחרים של קנטקי. כתוצאה מכך התקשה פלטשר להעביר חוקים שנתקבלו בבית המחוקקים. בתחילת הדיון על תקציב מדינת קנטקי ב-2004, הוא הציג תוכנית רפורמה במסים, שלדבריו יחוללו נייטרליות ומודרניות במערך המיסים של המדינה. התוכנית גובשה בשיתוף פעולה עם עוד שבעה מחוקקים דמוקרטים בבית הנבחרים, אך אף אחד מהם לא היה בתפקיד הנהגתי, ובעקבות זאת הוטחו בפלטשר ביקורות על כך שהוא ניסה לעקוף את מנהיגות בית הנבחרים. ככל שהפולמוס על אודות התקציב נמשך, הרפובליקנים התעקשו לקשור את חבילת הרפורמה במס לתקציב המדינה המוצע, ואילו הדמוקרטים רצו להצביע על הצעדים בנפרד. למרות ניסיונות של הרגע האחרון לפשרה בסיום הישיבה, לא העביר בית המחוקקים את חבילת הרפורמה במס ולא את תקציב המדינה. הפגישה הווכחנית הסתיימה עם הישגים בודדים, בהם חיקוק "חוק הרג העובר", חוק נגד מחירים מופקעים, וכן חוק האוסר על ועדת השירות הציבורי של המדינה לאסדר ספקי אינטרנט בפס רחב מעבר להגבלות רשות התקשורת הפדרלית.
מושב בית המחוקקים לשנת 2004 היה המושב השני ברציפות שבו לא הצליח בית המחוקקים להעביר תקציב דו-שנתי; הפעם הראשונה הייתה בשנת 2002 בימי המושל פול פאטון. כאשר השנה הפיסקלית הסתיימה ללא תקציב מאושר, האחריות על הוצאות המדינה נפלה על פלטשר. כפי שהיה ב-2002, ההוצאות פוקחו ונשלטו בידי תוכנית הוצאות ביצועיות שנוצרה על ידי משרד המושל. התובע הכללי של קנטקי, גרג סטמבו (אנ') הדמוקרטי, הגיש תביעה לבית המשפט וביקש לקבוע את מידת הסמכויות של פלטשר ללא תימוכין חקיקתי. תביעה דומה, שהוגשה לאחר מושב בית המחוקקים לשנת 2002 הגיעה למבוי סתום, והוגשה לבית המשפט כאשר בית המחוקקים העביר תקציב בישיבה מיוחדת לפני תום התביעה. ביקורת שיפוטית שניתנה בידי שופט בית המשפט המחוזי של מחוז פרנקלין אישרה את תוכנית ההוצאות של פלטשר, אך אסרה הוצאות על פרויקטים ותוכניות הון חדשות. בשלהי דצמבר 2004, קבע שופט אחר כי התוכנית של פלטשר יכולה להמשיך לשלוט בהוצאות עד סוף שנת הכספים ב-30 ביוני 2005.
ב-19 במאי 2005, בית המשפט העליון של קנטקי פסק ברוב של 3–4 כי בית המחוקקים פעל בניגוד לחוקה בכך שלא העביר תקציב וכי פלטשר פעל מחוץ הסמכות החוקתית שלו בכך שעשה שימוש בכספים ציבוריים שלא שהוקצו באופן ספציפי על ידי בית המחוקקים. דעת הרוב דחתה את החריג של בית משפט קמא ל"שירותים חיוניים ספציפיים", בטענה שאם בית המחוקקים לא יצליח להקצות את הכספים הדרושים להפעלת הרשות המבצעת ברמה מתבקשת של שירותים בסיסיים, על הרשות המבצעת לשרת את האזרחים כמיטב יכולתה אם הם יראו את השירותים הללו כלא-מספקים". נשיא בית המשפט העליון ג'וזף למברט התנגד, בטענה כי תוכנית ההוצאות הביצועיות הייתה הכרחית. שני שופטים אחרים, בחוות דעת נפרדת, הסכימו עם הרוב כי המנדט החוקתי הפדרלי והממלכתי עדיין צריך להיות ממומן בהיעדר תקציב. בהתנגדותם טענו כי האיום של השבתת הממשל יפעל כתמריץ לבית המחוקקים לעסוק בתקציב המדינה. במסגרת ההחלטה לא ננקטו צעדים רטרואקטיביים לשינוי הפעולות אותן הגדירה כ"לא חוקתיות", אבל היא שימשה תקדים לכל מקרים עתידיים של אי-העברת תקציב.
מדחת יוסף

| --- | --- |

 לידה:  5 בינואר 1981 ישראל בית ג'ן, ישראל
 נהרג:  1 באוקטובר 2000 (בגיל 19) קבר יוסף, הרשות הפלסטינית
 מדינה:  ישראל 
 השתייכות:   משטרת ישראל  משמר הגבול
 תקופת הפעילות:  יולי 1999 – 1 באוקטובר 2000 (כשנה)
 דרגה:   סמל שני
 תפקידים בשירות
 לוחם במשמר הגבול
 עיטורים
  עיטור המופת
 
מדחת יוסף (בערבית: مدحت يوسف, 5 בינואר 1981 – 1 באוקטובר 2000) הוא חלל דרוזי של משמר הגבול, שנפצע בקבר יוסף בתחילת האינתיפאדה השנייה ומת מאיבוד דם כשלא פונה במועד לקבלת טיפול רפואי. מותו של יוסף גרר ביקורת ציבורית נוקבת, על פיקוד צה"ל ועל ממשלת ישראל.
ביוגרפיה

מדחת יוסף נולד לפרחה וסלמאן יוסף בכפר הדרוזי בית ג'ן שבהר מירון, הצעיר מבין תשעה אחים ואחיות. יוסף גדל והתחנך בבית ג'ן, היה לתלמיד מצטיין בכל שנות לימודיו ובתיכון היה ליו"ר מועצת התלמידים. יוסף היה פעיל חברתית ונהג לסייע לאוכלוסיות חלשות בכפרו באמצעות לשכת הרווחה, היה "נאמן נוער" ופעיל ב"נוער אומר לא לסמים". כמו כן, השתתף בלהקת מחול דרוזית אשר רקדה מחול עממי ודבקה עמה הופיע בהופעות ארציות.
לאחר שסיים את לימודיו התיכוניים במגמה הריאלית-כימית, שקל לפנות ללימודי רפואה בטכניון באמצעות מסלול העתודה האקדמית. לבסוף התגייס לצה"ל ביולי 1999 והצטרף למשמר הגבול, בדומה לאביו אשר שירת במג"ב במשך 28 שנה. לאחר שסיים בהצטיינות את הטירונות, שובץ לפלוגת "שכם" והוצב במתחם קבר יוסף. יוסף שירת במקום תשעה חודשים לפני פרוץ האינתיפאדה השנייה.
פציעתו ומותו

ב-1 באוקטובר 2000, בתחילת האינתיפאדה השנייה תקפו אלפי פלסטינים, חלקם חמושים, את מתחם קבר יוסף, מתחם מבודד בשכם שהוחזק על ידי כח מצומצם. במהלך האירוע נורה יוסף על ידי צלף פלסטיני בסביבות השעה 15:00, ונפגע בצווארו. אסף פרלמן, הפרמדיק החטיבתי העניק לו טיפול רפואי ראשוני, ודיווח בקשר שיש בכח פצוע.
בפני המפקדים הבכירים, שהתכנסו בשטח, עמדו שתי אפשרויות לחילוץ הכח הנצור. המתנה לפינוי הכח על ידי הביטחון המסכל הפלסטיני בפיקוד ג'יבריל רג'וב, או חילוצו באמצעות הפעלת כוח משוריין של צה"ל. ההחלטה שהתקבלה בשטח הייתה להמתין לפינוי מטעם המנגנונים הפלסטינים. למרות הבטחות של אנשי הרשות הפלסטינית הם לא הגיעו לפנותו. ככל שהתארך היום, מצבו של יוסף המשיך להתדרדר. בשעה 18:00 הוא איבד דופק. בשעה 18:40 הפסיק הפרמדיק את ניסיונות ההחייאה וקבע את מותו.
באירוע היו מעורבים דרגים בכירים ביותר של צה"ל. בחפ"ק צה"ל ששהה בתל א-ראס הנמצא כ-800 מטר מן האירוע ומאפשר תצפית ושליטה באש על הקבר וכל סביבותיו, היו ממוקמים בעמדת פיקוד הרמטכ"ל שאול מופז, אלוף פיקוד המרכז יצחק איתן, מפקד אוגדת אזור יהודה ושומרון בני גנץ, מפקד חטיבת שומרון יוסי אדירי, סגן ראש השב"כ ישראל חסון וראש השב"כ אבי דיכטר.
על פי התחקיר הרשמי, כוח צה"ל התלבט אם הדרך המהירה לחלץ את הפצוע היא הפעלת תוכנית "כתונת פסים" לכיבוש מתחם קבר יוסף ותל בלטה, או תיאום פינוי הפצוע באמבולנס פלסטיני. הרמטכ"ל שאול מופז התקשר לראש-הממשלה אהוד ברק ועידכן אותו בתמונת המצב ובשתי האפשרויות הקיימות, ברק אישר למופז לקבל החלטה מבצעית בהתאם לשיקול דעתו ולנסיבות הקיימות בשטח. מופז העריך כי כיבוש המתחם צפוי לקחת מספר שעות ובמהלכו יהיו נפגעים נוספים לצה"ל ובזמן הזה הפצוע עלול למות ולכן בחר באפשרות של פינוי מיידי על-ידי מנגנוני הביטחון הפלסטיניים.
הוחלט על תיאום עם הפלסטינים, אבל כניסת הכוחות הפלסטינים התעכבה ויוסף דימם למוות במשך כמעט ארבע שעות. העיכוב נבע מכאוס ששרר במנגנוני הביטחון הפלסטינים, היה זה היום הראשון באינתיפאדה, "כוח ההתערבות" הפלסטיני שנשלחו על-ידי ג'יבריל רג'וב נהדף על-ידי ההמון הפלסטיני, המפגינים גם מנעו את כניסת האמבולנס הפלסטיני לשער המתחם. בשעה 18:00 מת מדחת יוסף מפצעיו אולם גופתו פונתה רק עם הגעת הסיוע הפלסטיני ב-21:30, שעות אחרי מותו. יוסף נקבר ב-2 באוקטובר בבית העלמין הצבאי בבית ג'ן. בהלווייתו נכחו אלפי משתתפים.
האירוע התרחש ביום הראשון לאינתיפאדה והתוצאות הקשות העלו ספקות, האם הכוחות הפלסטיניים אכן לא היו מסוגלים לפרוץ למתחם במשך שעות או שלא הפעילו מספיק כוח. בביקור אבלים של הרמטכ"ל שאול מופז אצל המשפחה, הטיחו בו בני המשפחה האשמות והודיעו לו כי הם מחזירים את תעודות המילואים שלהם.
בשנים מאוחרות יותר, כאשר אהוד ברק חזר לפוליטיקה, החל קמפיין האשמות בו נטען כי ברק אחראי להפקרת מדחת יוסף, על אף שהדבר לא תאם את השתלשלות האירועים וגם לא את מסקנות ועדת החקירה. ברק אמר כי: "ראש-ממשלה ושר ביטחון נושא באחריות הכוללת לכל אירוע המתרחש במדינת ישראל ולפיכך יש לו אחריות לאירוע, אולם קבלת ההחלטות הייתה במסגרת הפיקוד הבכיר של הצבא". ב-2019 כאשר בני גנץ הקים את מפלגת "כחול-לבן" הוחלף הקמפיין נגד ברק בקמפיין נגד גנץ שהואשם בהפקרה. בעלי תפקידים בכירים אמרו כי הפניית ההאשמה כלפי גנץ היא "עלילת דם" מפני שגנץ היה מפקד אוגדה וההחלטה כלל לא הייתה בסמכותו, אלא בידי הרמטכ"ל, אלוף פיקוד מרכז ובכירי השב"כ שנכחו במקום וניהלו את הקשר מול בכירי הרשות הפלסטינית.
בעקבות מותו

לאחר מותו קמה סערה ציבורית לגבי הסיבות לאי־חילוצו של יוסף. הוקמה ועדת חקירה צה"לית בראשות אלוף יורם יאיר שקבעה שצה"ל נהג כשורה. יאיר סיפר בהמשך כי בארבע השנים שקדמו למקרה היו שני מקרים קודמים שבהם צה"ל הסתמך על הפלסטינים לחילוץ חיילים פצועים מקבר יוסף. מנגד בעקבות האירוע הוקמה תנועת "אכפת" שדחתה את מסקנות הוועדה.
ביולי 2003 דחה בג"ץ עתירה שדרשה הקמת ועדת חקירה ממלכתית לחקירת אי־פינויו של מדחת יוסף.
ביולי 2004 שודר בערוץ 8 סרט על המחדלים בחילוצו של יוסף ממתחם הקבר. בעקבות הסרט התקיים דיון בוועדת משנה של הכנסת.
בשנת 2007 יזם חברו לנשק של יוסף מכתב למתפקדי מפלגת העבודה בבקשה שלא להצביע בפריימריז לאהוד ברק, שהיה ראש הממשלה ושר הביטחון בזמן המקרה והורה להמתין לכוחות הפלסטינים. על המכתב חתמו גם קרובי משפחתו והוריו של יוסף.
בעקבות מותו > הנצחה

הזמרת הדרוזית אסאלה יוסף שרה לזכרו של מדחת את השיר "חייל משמר הגבול" שכתב יוסי גיספן. לשיר עיבוד נוסף אותו שרה שרית אביטן.
בשנת 2003 הוענק ליוסף עיטור המופת של משטרת ישראל. בנימוק להענקת העיטור נאמר "מדחת יוסף זוכה לעיטור על הלחימה העיקשת בימים אלה והגנה על מתחם הקבר, לחימה עליה שילם בחייו".
ב-2015 הופק הסרט הקצר "בלדה ליוסף" בבימויו של ריקי שלח המבוסס על מחזה בשם זה מאת רועי רשקס שנכתב בהשראת מותו של מדחת יוסף.
ביוני 2020 שודר בסדרת הטלוויזיה "היהודים באים" קטע העוסק במותו של יוסף, שגולם על ידי עידו מוסרי. בקטע נגלה אליו יוסף המקראי (יניב ביטון), מנחם אותו בעודו גוסס, מחבקו ואומר לו כי חבריו לפלוגה יבואו להצילו. הקטע מותח קו בין יוסף המקראי, שנזנח על ידיו אחיו, לבין מדחת יוסף, שאחיו לנשק לא חילצוהו, ואף רומז כי ההחלטה שלא לחלצו נבעה בין השאר מעובדת היותו דרוזי ולא יהודי כמו שאר חבריו לגדוד.
הערות שוליים

1 2  אפרת וייס, הפצוע קשה באפרת: הפרמדיק שטיפל בלוחם מג"ב בקבר יוסף, באתר ynet, 1 באפריל 2002
↑  ורד לוביץ', ועדת קבר יוסף: "דרך הפעולה הייתה סבירה", באתר ynet, 13 בנובמבר 2000
↑  שי פוגלמן, עשור לאינתיפאדה השנייה - גילויים חדשים על מותו של מדחת יוסף, באתר הארץ, 1 באוקטובר 2010
↑  עמוס הראל ואבי יששכרוף, המלחמה השביעית, ידיעות אחרונות: ספרי חמד, 2004, עמ' 30-32
↑  תיק מדחת יוסף נפתח: האנשים שהיו מעורבים בכשלון החילוץ מדברים, באתר כאן 11
↑  אמיר בוחבוט, עשור למותו של מדחת יוסף: החילוץ שלא יצא לפועל, באתר nrg‏, 29 בספטמבר 2010
↑  בני דודיו של שוטר מג"ב שנהרג בקבר יוסף החזירו פנקסי המילואים לרמטכ"ל, באתר גלובס, 4 באוקטובר 2000
↑  תיק מדחת יוסף נפתח: האנשים שהיו מעורבים בכשלון החילוץ, באתר כאן 11
↑  "גנץ הפקיר את מדחת יוסף? זו עלילת דם", באתר כאן 11
↑   עמוס הראל, חמאס זקוק נואשות להסדרה, אך בלי שיפור ברצועה הוא עשוי לפנות להסלמה, באתר הארץ, 15 בפברואר 2019
↑  סמדר שמואלי, תנועת "אכפת": לחקור שוב האירוע בקבר יוסף, באתר ynet, 25 בנובמבר 2000
↑  תקציר הישיבה, אתר הכנסת
↑  מיה בנגל ואיתמר ענברי, משפחתו של מדחת יוסף: אל תצביעו לברק, באתר nrg‏, 9 ביוני 2007
 ראו גם: "ברק אחראי למותו של אחי", באתר ערוץ 7, 3 באוקטובר 2010
↑  שרית אביטן - חייל משמר הגבול, בעמוד היוטיוב של שרית אביטן, ‏12 באוגוסט 2014
↑   היהודים באים עונה 4 - יוסף בקבר יוסף, סרטון בערוץ "כאן 11", באתר יוטיוב
אנדרטת זיכרון למדחת יוסף ביישוב ברקן בשומרון
2008 בקולנוע

| 0 | 1 | 2 | 3 |
| --- | --- | --- | --- |
|  |  | 2008  בקולנוע |  |
< · 2006 · 2007 — 2008 — 2009 · 2010 · >
כל ערכי השנים בקולנוע במאה ה-20 · כל ערכי השנים בקולנוע במאה ה-21 · פורטל הקולנוע
בערך זה מצוינים אירועים בולטים שהתרחשו במהלך שנת 2008 ונוגעים לעולם הקולנוע.
אירועים

12 בפברואר – לאחר שביתה שנמשכה יותר משלושה חודשים, חברי איגוד התסריטאים של אמריקה חתמו על הסכם לשלוש שנים עם איגוד מפיקי הקולנוע והטלוויזיה, שהביא לסיום השביתה ולחזרתם לעבודה. השביתה גרמה נזקים כספיים כבדים לתעשיית הקולנוע והטלוויזיה האמריקאית, גרמה לביטולו של טקס פרסי גלובוס הזהב שאמור היה להיערך בינואר 2009, וכמעט והביאה גם לביטולו של טקס פרסי האוסקר.
1 ביוני – שרפת ענק פרצה באולפני יוניברסל שבקליפורניה וגרמה נזק כבד למספר מבנים ואתרי סרטים.
4 באוגוסט – הסרט "האביר האפל" גרף הכנסות של 400 מיליון דולר בארצות הברית וקנדה בזמן שיא של 18 ימים, ובכך שבר את השיא הקודם שבו החזיק הסרט "שרק 2", שהגיע לסכום זה לאחר 43 ימים.
שוברי קופות בעולם

| דירוג | שם הסרט | סטודיו | הכנסות ברוטו ברחבי העולם | הכנסות ברוטו בארצות הברית/קנדה | הכנסות ברוטו בבריטניה | הכנסות ברוטו באוסטרליה |
| --- | --- | --- | --- | --- | --- | --- |
| 1 | האביר האפל | האחים וורנר | $1,001,921,825 | $533,345,358 | $89,066,002 | $39,880,001 |
| 2 | אינדיאנה ג'ונס וממלכת גולגולת הבדולח | סרטי פרמאונט | $786,000,274 | $317,023,851 | $72,662,432 | $27,159,421 |
| 3 | קונג פו פנדה | דרימוורקס | $645,737,680 | $215,434,591 | $39,405,501 | $24,764,811 |
| 4 | הנקוק | סרטי קולומביה | $624,100,956 | $227,946,274 | $49,170,891 | $19,636,856 |
| 5 | מאמא מיה! | סרטי פרמאונט | $609,827,661 | $144,130,063 | $132,342,643 | $29,287,466 |
| 6 | מדגסקר 2 | דרימוורקס | $603,900,309 | $180,010,950 | $35,471,617 | $15,093,421 |
| 7 | קוונטום של נחמה | MGM / סרטי קולומביה | $586,090,727 | $168,368,427 | $80,805,643 | $20,645,336 |
| 8 | איירון מן | סרטי פרמאונט | $585,133,287 | $318,412,101 | $33,822,889 | $18,880,106 |
| 9 | וול-E | דיסני / פיקסאר | $534,767,889 | $223,808,164 | $41,215,600 | $14,165,390 |
| 10 | סיפורי נרניה: הנסיך כספיאן | דיסני / וולדן מדיה | $419,651,413 | $141,621,490 | $21,581,030 | $13,181,570 |
שוברי קופות בארצות הברית

האביר האפל ($530,723,626)
איירון מן ($318,298,180)
אינדיאנה ג'ונס וממלכת גולגולת הבדולח ($317,011,114)
הנקוק ($227,946,274)
וול-E ‏ ($223,749,872)
קונג פו פנדה ($215,395,021)
מדגסקר 2 ($169,937,394)
קוונטום של נחמה ($157,583,232)
הורטון שומע מישהו ($154,529,187)
סקס והעיר הגדולה ($152,637,269)
שוברי קופות בישראל

מספרי הכרטיסים התקבלו ממפיצי הסרטים.
קונג פו פנדה (340,000 כרטיסים)
איים אבודים (300,000 כרטיסים)
האביר האפל (280,000 כרטיסים)
וול-E ‏ (227,000 כרטיסים)
סקס והעיר הגדולה (220,000 כרטיסים)
מאמא מיה! (220,000 כרטיסים)
שבעה (215,000 כרטיסים)
אל תתעסקו עם הזוהן (211,000 כרטיסים)
הנקוק (180,000 כרטיסים)
ויקי כריסטינה ברצלונה (150,000 כרטיסים)
מועדי היציאה לאקרנים של סרטי 2008 > ברבעון הראשון

| בכורה  בארצות הברית | בכורה  בישראל | שם הסרט | מדינה | במאי | שחקנים ראשיים |
| --- | --- | --- | --- | --- | --- |
| 18 בינואר 2008 | 24 בינואר 2008 | 27 שמלות |  | אן פלטשר | קתרין הייגל, ג'יימס מרסדן |
| 18 בינואר 2008 | 31 בינואר 2008 | קלוברפילד |  | מאט ריבס | מייקל סטאל-דייוויד, טי. ג'יי. מילר |
| 25 בינואר 2008 | לא יצא בקולנוע | פגוש את הספרטנים |  | ג'ייסון פרידברג אהרון זלצר | שון מגווייר, כרמן אלקטרה |
| 25 בינואר 2008 | 24 בינואר 2008 | רמבו |  | סילבסטר סטאלון | סילבסטר סטאלון |
| 25 בינואר 2008 | 31 בינואר 2008 | ללא עקבות |  | גרגורי הובליט | דיאן ליין |
| 25 בינואר 2008 | 22 בפברואר 2008 | קדימה, תריץ אחורה |  | מישל גונדרי | ג'ק בלאק, מוס דף, דני גלובר, מיה פארו |
| 22 בפברואר 2008 | 27 במרץ 2008 | שמונה צדדים לאמת |  | פיט טראוויס | דניס קווייד, מת'יו פוקס, ויליאם הרט, איילת זורר |
| 7 במרץ 2008 | 13 במרץ 2008 | 10,000 לפני הספירה |  | רולנד אמריך | סטיבן סטרייט, קמילה בל, קליף קרטיס |
| 14 במרץ 2008 | 10 באפריל 2008 | הורטון שומע מישהו |  | ג'ימי היווארד | ג'ים קארי, סטיב קארל |
| 28 במרץ 2008 | 17 באפריל 2008 | 21 |  | רוברט לוקטיק | קווין ספייסי, ג'ים סטרג'ס, קייט בוסוורת', לורנס פישבורן |
| 28 במרץ 2008 | 10 באפריל 2008 | סופרהירו |  | קרייג מאזין | דרייק בל, לזלי נילסן |
מועדי היציאה לאקרנים של סרטי 2008 > ברבעון השני

| בכורה  בארצות הברית | בכורה  בישראל | שם הסרט | מדינה | במאי | שחקנים ראשיים |
| --- | --- | --- | --- | --- | --- |
| 18 באפריל 2008 | 15 במאי 2008 | הממלכה האסורה |  | רוב מינקוף | ג'קי צ'אן, ג'ט לי |
| 2 במאי 2008 | 1 במאי 2008 | איירון מן |  | ג'ון פאברו | רוברט דאוני ג'וניור, גווינת' פלטרו, טרנס הווארד, ג'ף ברידג'ס |
| 16 במאי 2008 | 5 ביוני 2008 | סיפורי נרניה: הנסיך כספיאן |  | אנדרו אדמסון | ג'ורג'י הנלי, ויליאם מוזלי, סקנדר קיינס, אנה פופלוול, בן בארנס |
| 22 במאי 2008 | 22 במאי 2008 | אינדיאנה ג'ונס וממלכת גולגולת הבדולח |  | סטיבן ספילברג | האריסון פורד, שיה לה-באף, קייט בלאנשט, קארן אלן, ריי וינסטון, ג'ון הרט |
| 30 במאי 2008 | 29 במאי 2008 | סקס והעיר הגדולה |  | מייקל פטריק קינג | שרה ג'סיקה פרקר, סינת'יה ניקסון, קריסטין דייוויס, קים קטרל, כריס נות' |
| 6 ביוני 2008 | 1 ביולי 2008 | קונג פו פנדה |  | מארק אוסבורן ג'ון סטיבנסון | ג'ק בלאק, דסטין הופמן, אנג'לינה ג'ולי |
| 6 ביוני 2008 | 19 ביוני 2008 | אל תתעסקו עם הזוהן |  | דניס דוגן | אדם סנדלר, ג'ון טורטורו, עמנואל שריקי, ניק סווארדסון |
| 25 בדצמבר 2008 | 12 ביוני 2008 | ואלס עם באשיר |    | ארי פולמן |  |
| 13 ביוני 2008 | 26 ביוני 2008 | הענק הירוק |  | לואי לטריה | אדוארד נורטון, ליב טיילר, טים רות', ויליאם הרט |
| 27 ביוני 2008 | 11 ביולי 2008 | וול-E |  | אנדרו סטנטון | בן בארט, אליסה נייט, סיגורני ויבר, ג'ף גרלין |
מועדי היציאה לאקרנים של סרטי 2008 > ברבעון השלישי

| בכורה  בארצות הברית | בכורה  בישראל | שם הסרט | מדינה | במאי | שחקנים ראשיים |
| --- | --- | --- | --- | --- | --- |
| 2 ביולי 2008 | 3 ביולי 2008 | הנקוק |  | פיטר ברג | ויל סמית', שרליז ת'רון, ג'ייסון בייטמן |
| 18 ביולי 2008 | 24 ביולי 2008 | האביר האפל |  | כריסטופר נולאן | כריסטיאן בייל, הית' לדג'ר, מייקל קיין, גארי אולדמן, מורגן פרימן |
| 18 ביולי 2008 | 31 ביולי 2008 | מאמא מיה! |  | פילידה לויד | מריל סטריפ, פירס ברוסנן, אמנדה סייפריד, קולין פירת' |
| 25 ביולי 2008 | 31 ביולי 2008 | תיקים באפלה: רוצים להאמין |  | כריס קארטר | דייוויד דוכובני, ג'יליאן אנדרסון, אמנדה פיט |
| 1 באוגוסט 2008 | 7 באוגוסט 2008 | המומיה: שובו של קיסר הדרקון |  | רוב כהן | ברנדן פרייזר, ג'ט לי |
| 15 באוגוסט 2008 | 9 באוקטובר 2008 | מלחמת הכוכבים: מלחמת המשובטים |  | דייב פילוני | ג'יימס ארנולד טיילור, מאט לנטר, אשלי אקסטיין, טום קיין, כריסטופר לי, סמואל ל. ג'קסון |
| לא יצא בקולנוע | 18 בספטמבר 2008 | שבעה |  | שלומי אלקבץ  רונית אלקבץ | רונית אלקבץ, משה איבגי, יעל אבקסיס, אלברט אילוז |
מועדי היציאה לאקרנים של סרטי 2008 > ברבעון הרביעי

| בכורה  בארצות הברית | בכורה  בישראל | שם הסרט | מדינה | במאי | שחקנים ראשיים |
| --- | --- | --- | --- | --- | --- |
| 16 באוקטובר 2008 | 30 באוקטובר 2008 | הנער בפיג'מת הפסים |   | מארק הרמן | דייוויד טווליס |
| 31 באוקטובר 2008 | 1 בינואר 2009 | רוקנרולה |  | גאי ריצ'י | ג'רארד באטלר, טום וילקינסון, טנדי ניוטון |
| 31 באוקטובר 2008 | 1 בינואר 2009 | מקס פיין |  | ג'ון מור | מארק וולברג, מילה קוניס, בו ברידג'ס, לודאקריס |
| 17 באוקטובר 2008 | 17 באוקטובר 2008 | W. |  | אוליבר סטון | ג'וש ברולין, ג'יימס קרומוול, אלן בורסטין, יואן גריפית', ריצ'רד דרייפוס |
| 24 באוקטובר 2008 | 16 ביולי 2009 | המסור 5 |  | דייוויד האקל | טובין בל, קוסטאס מנדילור, ג'ולי בנז, סקוט פטרסון, בטסי ראסל |
| 7 בנובמבר 2008 | 12 בדצמבר 2008 | מדגסקר 2 |  | אריק דארנל טום מק'גארט | בן סטילר, כריס רוק, ג'יידה פינקט סמית', דייוויד שווימר |
| 21 בנובמבר 2008 | 12 בדצמבר 2008 | בולט |  | כריס ויליאמס ביירון הווארד | ג'ון טרבולטה, מיילי סיירוס |
| 12 בדצמבר 2008 | 11 בדצמבר 2008 | כשהעולם עמד מלכת |  | סקוט דריקסון | קיאנו ריבס, ג'ניפר קונלי |
| 25 בדצמבר 2008 | 12 בדצמבר 2008 | מבצע ואלקירי |  | מבצע ואלקירי | טום קרוז |
| 25 בדצמבר 2008 | 9 בינואר 2009 | הספיריט |  | פרנק מילר | גבריאל מאכט, סמואל ל. ג'קסון, סקרלט ג'והנסון, אווה מנדז |
| 26 בדצמבר 2008 | 9 בינואר 2009 | חלון פנורמי |  | סם מנדס | לאונרדו דיקפריו, קייט וינסלט, קתי בייטס |
פרסים > פרסי אוסקר

הסרט הטוב ביותר - נער החידות ממומביי
הבמאי הטוב יותר - דני בויל (נער החידות ממומביי)
השחקן הטוב ביותר - שון פן (מילק)
השחקנית הטובה ביותר - קייט וינסלט (נער קריאה)
שחקן המשנה הטוב ביותר - הית' לדג'ר (האביר האפל)
שחקנית המשנה הטובה ביותר - פנלופה קרוז (ויקי כריסטינה ברצלונה)
הסרט הזר הטוב ביותר - פרידות (יפן)
פרסים > פרסי גלובוס הזהב > דרמה

הסרט הטוב ביותר - נער החידות ממומביי
השחקן הטוב ביותר - מיקי רורק (המתאבק)
השחקנית הטובה ביותר - קייט וינסלט (חלון פנורמי)
פרסים > פרסי גלובוס הזהב > קומדיה או מחזמר

הסרט הטוב ביותר - ויקי כריסטינה ברצלונה
השחקן הטוב ביותר - קולין פארל (ברוז')
השחקנית הטובה ביותר - סאלי הוקינס (חופשייה ומאושרת)
פרסים > פרסי גלובוס הזהב > קטגוריות קולנועיות נוספות

הבמאי הטוב ביותר - דני בויל (נער החידות ממומביי)
שחקן המשנה הטוב ביותר - הית' לדג'ר (האביר האפל)
שחקנית המשנה הטובה ביותר - קייט וינסלט (נער קריאה)
סרט האנימציה הטוב ביותר - וול-E ‏
הסרט הזר הטוב ביותר - ואלס עם באשיר
פרס על מפעל חיים - סטיבן ספילברג
פרסים > פרסי סאטורן

סרט המדע בדיוני הטוב ביותר - איירון מן
סרט הפנטזיה הטוב ביותר - הסיפור המופלא של בנג'מין באטן
סרט האימה הטוב ביותר - הלבוי 2: הצבא המוזהב
סרט ההרפתקאות/פעולה/מותחן הטוב ביותר - האביר האפל
סרט האנימציה הטוב ביותר - וול-E
פרסים > פרסי סאטורן > קטגוריות נוספות

השחקן הראשי הטוב ביותר - רוברט דאוני ג'וניור (איירון מן)
השחקנית הראשית הטובה ביותר - אנג'לינה ג'ולי (ההחלפה)
שחקן המשנה הטוב ביותר - הית' לדג'ר (האביר האפל)
שחקנית המשנה הטובה ביותר - טילדה סווינטון (הסיפור המופלא של בנג'מין באטן)
הביצוע הטוב ביותר של שחקן צעיר - ג'יידן סמית' (כשהעולם עמד מלכת)
הבמאי הטוב ביותר - ג'ון פאברו (איירון מן)
התסריט הטוב ביותר - כריסטופר נולאן וג'ונתן נולאן (האביר האפל)
הפסקול הטוב ביותר - הנס צימר וג'יימס ניוטון הווארד (האביר האפל)
האיפור הטוב ביותר - הסיפור המופלא של בנג'מין באטן
התלבושות הטובות ביותר - אינדיאנה ג'ונס וממלכת גולגולת הבדולח
האפקטים המיוחדים הטובים ביותר - האביר האפל
נפטרו

22 בינואר – הית' לדג'ר, שחקן
10 בפברואר – רוי שיידר, שחקן
5 באפריל – צ'רלטון הסטון, שחקן
18 באפריל – ג'וי פייג', שחקנית
26 במאי – סידני פולאק, שחקן, במאי ומפיק
22 ביוני – ג'ורג' קרלין, שחקן וקומיקאי
9 ביולי – צ'ארלס ה. ג'ופה, מפיק
22 ביולי – אסטל גטי, שחקנית
9 באוגוסט – ברני מק, שחקן
10 באוגוסט – אייזק הייז, שחקן וזמר
1 בספטמבר – דון לה פונטיין, שחקן וקריין
26 בספטמבר – פול ניומן, שחקן
4 בנובמבר – מייקל קרייטון, כותב, מפיק ובמאי
25 בדצמבר – ארת'ה קיט, שחקנית וזמרת
סרטים ישראליים בולטים

איים אבודים
שבעה
ואלס עם באשיר (זוכה פרס אופיר ופרס גלובוס הזהב בקטגוריית הסרט הזר הטוב ביותר)
חסר מנוחה
עץ לימון
הכל מתחיל בים
אצבע אלוהים
אהבות ושקרים
$9.99 (רק בארצות הברית ובאוסטרליה)
סרטים ישראליים בולטים > סרטים נוספים

כח זיקית: סכנה בלב ים (דצמבר)
ממעמקי הג'ונגל
הית' לדג'ר (1979 - 2008)
צ'רלטון הסטון
פול ניומן
הפארק הפרובינציאלי הר אסיניבוין

הפארק הפרובינציאלי הר אסיניבוין (באנגלית: Mount Assiniboine Provincial Park) הוא פארק לאומי בפרובינציה הקנדית קולומביה הבריטית סמוך לגבולה עם פרובינציית אלברטה. הפארק ממוקם סביב הר אסיניבוין - הר דמוי-פירמידה השוכן על קו פרשת המים של אמריקה,  אחד מקצות בסיס הפירמידה הוא הצומת שבו נפגשים הפארק הלאומי באנף בגבול המזרחי של הפארק והפארק הלאומי קוטניי בגבול המערבי. הגבול המערבי של הפארק שוכן מעל הנחלים דיר ואקסטנשן שמוצאים בקוטניי, וזורמים אל נהר מיצ'ל.